text: Tyv svømmede over iskold å
  03 februar 2012 kl. 07.56
  Et indbrud i Varde endte i nat i en lang og kold forfølgelsesjagt. Tyven svømmede over Varde å og flygtede over 7 kilometer i minus 10 grader.
  Klokken 00.22 blev en 23-årig rumæner og to medgerningsmænd opdaget i at begå indbrud på Snedkervej i Varde.
  De to medgerningsmænd stak af til fods, mens rumæneren flygtede i en rød Opel på bulgarske plader.
  
  Svømmede over å
  Ved Ådalsvænget forlod rumæneren bilen og satte kursen mod Varde å hvor han valgte at svømme 12 meter for at krydse åen.
  Herefter flygtede han i drivvåd tilstand nordpå, hvor han krydsede både kirkegård og en række villaer.
  
  Flygtede drivvåd i 7 kilometer
  Politiets hunde fik hurtigt færten af tyven men først i Tinghøj, 7 kilometer nord for Varde, sluttede jagten.
  Her forsøgte den 23-årige at gemme sig i en mindre plantage. Politihunde fik snuset sig frem til ham, og efter et nap fra en af hundene valgte han klokken 3 at overgive sig efter en 7 kilometer lang og våd løbetur i minus 10 grader.
  
  Flugten endte på skadestuen
  - Han var meget kold og træt på det tidspunkt, og vi havde ham også lige forbi skadestuen, fortæller Jan Stokholm, vagtchef ved Syd- og Sønderjyllands politi.
  I den 23-åriges bil fandt man flere pc?er og fladskærme. De to medgerningsmænd er der intet spor af.
  
  Fængsel og udvisning
  Den 23-årige rumæner erkendte i grundlovsforhør, at han sammen med to kammerater havde begået indbrud ved IT-planeten i Varde.
  Rumæneren fik en dom på 30 dages ubetinget fængsel. Herefter udvises han af Danmark med indrejseforbud i 6 år. Han modtog dommen.
  